Ο **Σέρτζιο Εσπινόζα**, ορθότερα **Σέρχιο Κλεμέντε Εσπινόσα** (Sergio Clemente Espinosa), είναι παλαίμαχος μεσοεπιθετικός ποδοσφαιριστής από την Αργεντινή, που αγωνίστηκε σε διάφορες ομάδες της Α΄ Εθνικής και Β΄ Εθνικής τις δεκαετίες του ’70 και ’80, αρχικά ως «ελληνικής καταγωγής» (ελληνοποιημένος) και το 1977 πήρε την ελληνική υπηκοότητα.

Ποδοσφαιρική καριέρα
--------------------

Ο Εσπινόζα γεννήθηκε στην Αργεντινή, όπου ξεκίνησε την ποδοσφαιρική του καριέρα στην Κίλμες του Μπουένος Άιρες μαζί με τον Έλβιο Μάνα, που επίσης ήρθε στην Ελλάδα. Το 1971 που η Κίλμες υποβιβάστηκε πραγματοποίησε ανανέωση και ο Εσπινόζα προωθήθηκε στην α΄ ομάδα του συλλόγου. Τη σεζόν 1972-73 έπειτα από παρότρυνση του προπονητή Γκόμεζ Ντε Φαρία, ο οποίος εργαζόταν στον ΠΑΣ Γιάννινα, ήρθε στην Ελλάδα και αγωνίστηκε στην ομάδα της Καλαμάτας, που μόλις είχε ανέβει στην Α΄ Εθνική για πρώτη φορά στην ιστορία της. Η ομάδα τον παρουσίασε ως ελληνικής καταγωγής χωρίς να είναι, μαζί με άλλους τέσσερις νοτιοαμερικανούς, τους Ραούλ Βάλιαν, Έλβιο Μάνα, Λουίς Καντίχεβιτς και Αρμάντο Τζιλιότι, κάτι που πολλοί σύλλογοι συνήθιζαν εκείνη την περίοδο, μια και ακόμα απαγορεύονταν οι μεταγραφές ξένων ποδοσφαιριστών. Το "ντεμπούτο" του στην Α' Εθνική κατηγορία πραγματοποιήθηκε στις 8 Οκτωβρίου 1972. Αγωνίστηκε συνολικά τρεις σεζόν με τη φανέλα της Καλαμάτας, βοηθώντας την να ανεβεί ξανά στην Α΄ Εθνική, από όπου είχε υποβιβαστεί. Αγωνιζόταν ως δεξί χαφ και έξω δεξιά και διακρινόταν για την τεχνική του, την ικανότητά του να δίνει πάσες και να σκοράρει. Με τον υποβιβασμό της Καλαμάτας το 1975, πήγε για μια σεζόν στον Ατρόμητο Αθηνών (1975-76), του οποίου ήταν πρώτος σκόρερ. Στη συνέχεια, το 1976 μεταγράφηκε στον Π.Α.Σ. Γιάννινα, με τη φανέλα του οποίου αγωνίστηκε για 2 χρονιές και ακολούθως αγωνίστηκε για μια σεζόν στον Α.Ο. Καβάλα, όπου βρήκε τους παλιούς του συμπαίκτες από την Καλαμάτα, Βάλιαν και Μάνα. 

Πήρε την ελληνική υπηκοότητα και τα επόμενα χρόνια έπαιξε για τρεις σεζόν στον Παναιγιάλειο (από 1979-80 μέχρι 1982-83), σημειώνοντας συνολικά 79 τέρματα. Ενδιάμεσα, τη σεζόν 1980-81 έπαιξε στην Προοδευτική, της οποίας αποτέλεσε πρώτος σκόρερ, αγωνιζόμενος στη Β' Εθνική. Στη συνέχεια, από το 1983 πλέον και έπειτα, αγωνίστηκε από ένα χρόνο, κατά σειρά, στους Λεβαδειακό και Γ.Σ. Ηλιούπολης, όπου έκλεισε την καριέρα του.

**ΣΤΟΙΧΕΙΑ ΑΝΑ ΟΜΑΔΑ ΚΑΙ ΣΕΖΟΝ**

|  |  |  |  |
| --- | --- | --- | --- |
| **Σεζόν** | **Ομάδα** | **Συμμετοχές** | **Γκολ** |
| έως το 1972 | Κίλμες ΑΚ | ; | ; |
| 1972-1973 | ΠΣ Καλαμάτα | 25 | 5 |
| 1973-1974 | ΠΣ Καλαμάτα | 32 | 14 |
| 1974-1975 | ΠΣ Καλαμάτα | 28 | 4 |
| 1975-1976 | Ατρόμητος Αθηνών | 29 | 10 |
| 1976-1977 | ΠΑΣ Γιάννινα | 28 | 10 |
| 1977-1978 | ΠΑΣ Γιάννινα | 22 | 2 |
| 1978-1979 | ΑΟ Καβάλα | 25 | 3 |
| 1979-1980 | Παναιγιάλειος | 32 | 19 |
| 1980-1981 | Προοδευτική | 32 | 15 |
| 1981-1982 | Παναιγιάλειος | 36 | 25 |
| 1982-1983 | Παναιγιάλειος | 34 | 8 |
| 1983-1984 | Λεβαδειακός | 14 | 5 |
| 1984-1985 | ΓΣ Ηλιούπολης |  ; |  ; |
|

**ΣΥΝΟΛΟ**

* Α' Εθνική: 157 συμμετοχές, 34 γκολ
* Β' Εθνική: 86 γκολ

Μετά το ποδόσφαιρο
------------------

Εγκαταστάθηκε μόνιμα στην Ελλάδα, δημιούργησε οικογένεια με Ελληνίδα σύζυγο και όταν σταμάτησε το ποδόσφαιρο εργάστηκε ως προπονητής σε τοπικά σωματεία.

Τίτλοι
------

* Πρωτάθλημα Β΄ Εθνικής (1): 1974

Πηγές
-----

* Ματιές στα σπορ, τεύχη: 1977 ως 1982.

Παραπομπές
----------

1. ↑  *"Ο Σέρτζιο Εσπινόζα, ο θαυμάσιος παίκτης του ΠΑΣ Γιάννινα, απέκτησε την Ελληνική υπηκοότητα!"*, εφ. Αθλητική Ηχώ, 28/10/1977, σελ. 1
2. ↑  «Sergio Espinoza Interview». *www.panaigialeios1927.gr*. Ανακτήθηκε στις 4 Ιανουαρίου 2019. [*νεκρός σύνδεσμος*]
3. ↑  Φύλλο εφημερίδας "Αθλητική Ηχώ" της 8 Οκτωβρίου 1978, σελ. 2: "Ο γυρολόγος της Α΄ Εθνικής"
4. ↑  "Τα Γιάννινα επήραν τον άσσο Εσπινόζα και ακόμη Κυριακίδη, Σεϊταρίδη, Δεμίρη", εφ. Αθλητική Ηχώ, 31/7/1976, σελ.5
5. ↑  Αφιέρωμα και συνέντευξη του Σέρτζιο Εσπινόζα[*νεκρός σύνδεσμος*], panaigialeios1927.gr
6. ↑  «Greece 1972/73». *www.rsssf.com*. Ανακτήθηκε στις 4 Ιανουαρίου 2019.
7. ↑  «Greece 1974/75». *www.rsssf.com*. Ανακτήθηκε στις 4 Ιανουαρίου 2019.
8. ↑  «Greece 1975/76». *www.rsssf.com*. Ανακτήθηκε στις 4 Ιανουαρίου 2019.
9. ↑  «Greece 1976/77». *www.rsssf.com*. Ανακτήθηκε στις 4 Ιανουαρίου 2019.
10. ↑  «Greece 1977/78». *www.rsssf.com*. Ανακτήθηκε στις 4 Ιανουαρίου 2019.
11. ↑  «Greece 1978/79». *www.rsssf.com*. Ανακτήθηκε στις 4 Ιανουαρίου 2019.

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |